Predkladacia správa

 
Materiál "Zhodnotenie prijatých opatrení EÚ a národných vlád na prekonanie dôsledkov globálnej hospodárskej krízy v oblasti zamestnanosti z pohľadu využiteľnosti v podmienkach SR" predkladá minister zahraničných vecí SR na základe pokynu predsedu vlády SR listom ÚV SR zo dňa 22.10.2009, bod č. 2. 

Globálna finančná a hospodárska kríza hlboko zasiahla ekonomickú základňu a sociálne prostredie EÚ. Pretože momentálne sa prejavuje prednostne prostredníctvom rastu nezamestnanosti, ktorý by mal kulminovať až v roku 2010 a takto ovplyvňuje životy miliónov občanov EÚ, stal sa boj s nezamestnanosťou, podpora vytvárania pracovných miest a príprava predpokladov na hospodársku obnovu najdôležitejšou výzvou akcieschopnosti EÚ a jej členských štátov v posledných desaťročiach. 

Zo súčasnej úpravy kompetenčných vzťahov v rámci EÚ vyplýva, že sociálna politika ako taká je zaraďovaná medzi spoločne zdieľané právomoci a problematika zamestnanosti v užšom zmysle slova patrí medzi doplnkové kompetencie, preto hlavnú úlohu pri riešení problémov zamestnanosti zohrávajú národné vlády. Ich úlohou je vytvoriť a vykonávať vhodné politiky             a opatrenia na zachovanie udržateľných pracovných miest, európske politiky im pritom poskytujú pridanú hodnotu a pomáhajú im pri navrhovaní a vykonávaní účinných reakcií na výzvy v oblasti práce a sociálnej súdržnosti.

Materiál sa v úvodnej časti venuje popisu miesta a úlohy EÚ pri riešení sociálnych problémov spojených s rastom nezamestnanosti a poskytuje chronologický prehľad opatrení prijatých na úrovni jednotlivých formácií Rady EÚ a ďalšie opatrenia nasmerované na pomoc členským krajinám pri riešení dopadov hospodárskej krízy na zamestnanosť. MZV SR                 k tomu poskytuje rámcové hodnotenie postupov realizovaných v EÚ.      	

Slovenská republika rovnako čelí dôsledkom globálnej finančnej a hospodárskej  krízy na zamestnanosť ekonomicky aktívneho obyvateľstva. Vláda Slovenskej republiky preto hľadá účinné riešenia v politike zamestnanosti a v politike trhu práce, k čomu môžu byť nápomocné aj skúsenosti pri prijímaní opatrení ďalších členských krajín EÚ. Materiál v tejto súvislosti poskytuje pomerne detailný prehľad o obsahu opatrení prijatých na úrovni jednotlivých členských štátov EÚ, vrátane zovšeobecnenia ich charakteru podľa jednotlivých oblastí politiky trhu práce a sociálnej starostlivosti.

Záver materiálu tvorí prehľad odporúčaní Európskej rady a Európskej komisie pre oblasť politík zamestnanosti na úrovni EÚ i národnej úrovni, rovnako ako aj vlastné odporúčania MZV SR na uplatnenie vybraných opatrení iných štátov v podmienkach SR. 

Vzhľadom na krátkosť termínu predloženia materiálu na rokovanie vlády SR, tento nebol predmetom medzirezortného pripomienkového konania. 
 
Materiál nemá bezprostredný vplyv na štátny rozpočet, obyvateľstvo,  zamestnanosť ani  podnikateľské prostredie, preto doložka vplyvov sa nepredkladá.